
Glostrup Kommunes personalepolitik - Vores fælles grundlag
Forord
En god arbejdsplads kommer ikke af sig selv. Den skabes gennem meningsfulde opgaver, en sund arbejdskultur og et stærkt fællesskab mellem medarbejdere og ledere. Det er grundlaget for arbejdet i Glostrup Kommune – og det er noget, vi skal værne om og udvikle sammen. Glostrup Kommune er en mindre kommune. De opgaver vi udfører, påvirker manges hverdag – det er derfor ekstra vigtigt med en god arbejdsplads. En arbejdsplads med rummelighed og frihedsgrader men samtidig en arbejdsplads, hvor der er tydelighed om dit ansvar og dine forpligtelser i dagligdagen.  
Personalepolitikken sætter den fælles retning for, hvordan vi ønsker at være arbejdsplads. Den er tæt forbundet med MED-aftalen og bygger på værdierne; samarbejde, professionalisme og venlighed. Politikken er udviklet i samarbejde mellem ledere og medarbejdere. Den understøtter øvrige politikker og vores fælles kerneopgave: at skabe mestring og udfoldelse for borgere og virksomheder. Den politiske ledelse har det overordnede ansvar for de strategiske rammer og prioriteringer, som danner grundlaget for personalepolitikken og dens virke.
Personalepolitikken giver et fælles afsæt for de mange forskellige typer af arbejdspladser Glostrup kommune udgør, men sikrer også et lokalt professionelt råderum. Det er i hverdagen, at den skal omsættes til handling. Ledere og medarbejdere har et fælles ansvar for at holde politikken levende og bidrage til en attraktiv, ansvarlig og velfungerende arbejdsplads.
Vores personalepolitik er mere end bare et sæt regler. Det er vores fælles grundlag og en guide til, hvordan vi agerer i det daglige på arbejdspladsen. 
God ledelse og motiverede medarbejdere er hinandens forudsætninger, og der er knyttet både rettigheder, pligter og forventninger til begge parter.
Ligeværd, gensidig tillid og respekt er de fundamentale værdier for os i det daglige arbejde, fordi vi ved, at et godt fællesskab, kollegial støtte og et godt samarbejde mellem ledere og medarbejdere er kernen i at levere gode løsninger for borgere og virksomheder. Vi forventer organisatorisk sammenhængkraft samt lederskab og følgeskab af hinanden.
Kommunalbestyrelsen

Vores kerneopgave: At skabe mestring og udfoldelse
I Glostrup Kommune er vores mission at hjælpe borgere og virksomheder med at mestre og udfolde sig.
· Mestring handler om at give borgere redskaberne til at klare sig selv.
· Udfoldelse handler om at skabe plads til personlig udvikling og potentiale.
Disse principper gælder ikke kun for borgerne – de er også vores pejlemærker for dig som medarbejder. Vi skal i fællesskab skabe de bedste betingelser for, at du kan mestre dit arbejde og udfolde dit fulde potentiale. I en lille kommune som vores er nærhed og et stærkt tværfagligt samarbejde nøglen til at lykkes.
Vores arbejdsplads er til for samfundet og borgerne samt virksomhederne i Glostrup kommune. Det er derfor afgørende for os, at vi kommer sikkert i mål i forhold til de prioriteringer, politikerne har vedtaget, og at borgere og virksomheder oplever mødet med dig som venligt og professionelt.

En attraktiv arbejdsplads med fokus på faglighed og tværgående samarbejde
Vi vil være en attraktiv arbejdsplads, der tiltrækker og fastholder de bedste medarbejdere. Derfor prioriterer vi din faglighed højt. Vi tror på at engagerede medarbejdere er forudsætningen for at levere kommunal service og velfærd af høj kvalitet. Medarbejdere, der har lyst til at lære og tænke nyt i eget fag og i relevante samarbejder på tværs af faggrænser. Med et stærkt tværgående samarbejde kan vi bedre møde borgernes behov. 
Vi prioriterer en klar og tydelig onboarding, og vi investerer i din udvikling gennem målrettet kompetenceudvikling, stærke arbejdsrelationer og læring i det daglige arbejde. Vi lægger vægt på samarbejdsrelationer og resultater, der skaber værdi for borger og virksomheder.


Trivsel, fællesskab og en sund kultur
Et sundt, sikkert og velfungerende arbejdsmiljø for dig er afgørende for os alle. Det gælder både det psykiske og det fysiske arbejdsmiljø. De fysiske rammer – herunder indretning, faciliteter, ergonomi, indeklima samt mulighed for ro, samarbejde og pauser – spiller en væsentlig rolle for trivsel, tryghed og arbejdsglæde. Derfor arbejder vi systematisk med at skabe og vedligeholde arbejdspladser, der understøtter både opgaveløsningen og medarbejdernes velbefindende. Vi tolererer ikke vold, trusler, chikane eller mobning, og vi arbejder løbende og målrettet med at fremme sundhed samt at forebygge og nedbringe sygefraværet. Gennem dialog med de faglige organisationer, aktiv involvering af MED udvalgene og vores trivselsmålinger sikrer vi, at både du og alle andre har en stemme og et trygt sted at ytre sig.
Som kolleger er vi en del af hinandens arbejdsmiljø, og vi har derfor et fælles ansvar for dette. Ledelsen og dine kollegaer forventer derfor, at du er inddragende og lyttende, og at du tager del i ansvaret med at understøtte en kultur præget af respekt, forståelse og et godt kollegialt fællesskab. Vi har korte beslutningsveje, og der er aldrig langt til ledelsen – hverken fysisk eller i dialogen.  
Dialog, samarbejde og udsyn er afgørende for den løbende udvikling af organisationen, opgaveløsningen og den enkelte medarbejder. Gennem god feedback, direkte og venlig kommunikation, er vi sammen med til at skabe arbejdsglæde og en arbejdsplads, hvor vi hjælper hinanden, også når det går stærkt. Sammen skal vi sikre, at der er sammenhæng mellem opgaver og de samlede ressourcer, så et højt arbejdspres ikke fører til stress eller mistrivsel.


Fleksibel, mangfoldig og rummelig arbejdsplads
Vi er en mangfoldig og rummelig arbejdsplads med plads til forskelligheder. Vi løfter et socialt ansvar, og vi tror på at en medarbejdersammensætning, der afspejler det omkringliggende samfund, bidrager positivt til løsning af kerneopgaven. Vi er en fleksibel arbejdsplads, hvor du kan have et godt arbejdsliv, uanset hvor du er i livet, herunder om du er enlig eller har familie, om du er ung eller ældre, samt hvor du kommer fra. Vi ved, at livet forandrer sig. Derfor arbejder vi med fleksible rammer, der så vidt muligt tager hensyn til både arbejdsopgaver og individuelle livssituationer.



